Document ID: 32004D0090

Komisijas Lēmums
(2003. gada 23. decembris)
par tehniskajām prasībām attiecībā uz 3. panta īstenošanu Eiropas Parlamenta un Padomes Direktīvā 2003/102/EK, kas attiecas uz gājēju un citu ievainojamu satiksmes dalībnieku aizsardzību pirms sadursmes ar transportlīdzekli un sadursmes gadījumā un ar ko groza Padomes Direktīvu 70/156/EEK
(izziņots ar dokumenta Nr. C(2003) 5041)
(Dokuments attiecas uz EEZ)
(2004/90/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes Direktīvu 2003/102/EK, kas attiecas uz gājēju un citu ievainojamu satiksmes dalībnieku aizsardzību pirms sadursmes ar transportlīdzekli un sadursmes gadījumā un ar ko groza Padomes Direktīvu 70/156/EEK [1] un jo īpaši tās 3. pantu,
tā kā:
(1) Direktīvā 2003/102/EK izklāstītas pamatprasības testu un robežvērtību veidā mehānisko transportlīdzekļu Kopienas tipa apstiprinājumam attiecībā uz gājēju aizsardzību.
(2) Saskaņā ar minēto direktīvu, lai nodrošinātu, ka dalībvalstu kompetentās iestādes to piemēro vienādi, ir jānorāda tehniskās prasības, kas vajadzīgas, lai veiktu minētās direktīvas I pielikuma 3.1. vai 3.2. punktā paredzētos testus.
(3) Šo testu pamatā ir zinātniskais darbs, ko veic Eiropas Transportlīdzekļu aizsardzības uzlabošanas komiteja (EEVC); tā kā testu veikšanas tehniskās prasības ir jāpamato arī uz EEVC ieteikumiem,
IR PIEŅĒMUSI ŠO LĒMUMU.
1. pants
Šā lēmuma pielikumā ir noteiktas tehniskās prasības, kas vajadzīgas Direktīvas 2003/102/EK I pielikuma 3.1. un 3.2. punktā norādīto testu veikšanai.
2. pants
Šo lēmumu piemēro no 2004. gada 1. janvāra.
3. pants
Šis lēmums ir adresēts dalībvalstīm.
Briselē, 2003. gada 23. decembrī

Labels: 8